ને ખરેખર ચમત્કાર જ થયો. બીજે દિવસે સવારે પન્નાબેનના દીકરા પિન્ટુના પગનો સોજો ઘણો ઓછો થઈ ગયો હતો. આટલું સરસ પરિણામ જોઈને પન્નાબેન તો હર્ષાવેશમાં આવી ગયાં. એમની આંખો હર્ષાશ્રુથી છલકવા લાગી. એમની ચિંતા દૂર થઈ ગઈ હતી. એમણે ડૉ. વ્રજલાલને પણ વાત કરી, ને વ્રજલાલ પણ દોડતા આવ્યા, ને સોજો ઘણો ઊતરી ગયો, એ જોઈને ખુશ થયા. આશ્ચર્ય પણ પામ્યા. ઘડીક તો એમને કહેવાનું મન થયું કે લેપથી નહિ, પણ મારી બદલેલી સારવારથી ફાયદો થયો છે. પણ એમણે પત્નીના મોં પરના ભાવ વાંચીને પોતાની વાત મનમાં જ દાબી દીધી, કારણ એમણે જોયું કે પોતે શું કહેવા ઈચ્છે છે તે પન્ના સમજી ગઈ છે અને કંઈ બોલું એ પહેલાં જ ઠપકાનો ભાવ પન્નાની નજરમાં ઉપસી આવ્યો છે.